120 tifel u tifla qed jieħdu sehem f'taħriġ tal-futbol organizzat mill-klabb ta' Juventus FC
120 tifel u tifla qed jieħdu sehem f'taħriġ tal-futbol organizzat mill-klabb Taljan ta' Juventus FC. Din hi l-ewwel darba li r-rebbieħa tal-kampjonat Taljan qed jorganizzaw kamp ta' taħriġ għat-tfal f'Malta. Għal ħamest ijiem, 120 tifel u tifla f'Malta ngħataw l-opportunità li jagħmlu taħriġ intensiv fil-kamp ta' taħriġ organizzat mill-akkademja tal-klabb Taljan tal-Juventus. Fl-ewwel okkażjoni li din l-akkademja tal-Juventus organizzat kamp ta' taħriġ għat-tfal f'Malta, wieħed minn tliet coaches tal-akkademija, Nicolo' Sarti, qal li l-għan ta' dan kollu hu li tfal kollha madwar id-dinja jingħataw l-opportunità li jduqu ftit mit-taħriġ li t-tfal Taljani jkollhom f'Torino. Meta żorna t-taħriġ li kien mifrux fuq ħamest ijiem fil-grounds ta' Luxol St Andrew's, stajna ninnutaw lil dawn it-tfal jagħmlu t-taħriġ b'ċertu ħerqa u joqogħdu għall-pariri tal-coaches Taljani kif l-aħjar jużaw il-ħiliet tagħhom tal-futbol. Il-coaches Taljani qalu li l-Akkademja tal-Juventus tiffoka fuq l-istil tal-logħob, il-ħila teknika u t-tattika, iżda wkoll il-fattur tal-emozzjonijiet, fosthom li l-players jissaħħu b'sens ta' sagrifiċċju, kuraġġ u kollaborazzjoni bejniethom stess. Il-120 tifel u tifla kienu mqassmin f'gruppi żgħar għal attenzjoni individwali.